作者:貫休
標題:聞赤松舒道士下世
內容:地變賢人喪，瘡痍不可觀。一聞訊息苦，千種破除難。陰騭那虛擲，深山近始安。玄關評兔角，玉器琢雞冠。傲野高難狎，融怡美不殫。冀迎新渥澤，遽逐逝波瀾。蛻殼埋金隧，飛精駕錦鸞。傾摧千仞壁，枯歇一株蘭。仙廟詩雖繼，苔牆篆必鞔。煙霞成片黯，松桂著行幹。影拄溪流咽，堂扃隙月寒。寂寥遺藥犬，縹緲想瓊竿。伊昔相尋遠，留連幾盡歡。論詩花作席，炙菌葉為盤。彭伉心相似，承禎趣一般。琴彈溪月側，棋次砌雲殘。倏忽成千古，飄零見百端。荊襄春浩浩，吳越浪漫漫。已矣紅霞子，空留白石壇。無弦亦須絕，回首一長歎。